Avgiftsplikt på konsulenttjenester vedrørende norskeide fritidsboliger i utlandet
Dato: 2007-03-19

Sammendrag: Et norsk foretak skal starte konsulentvirksomhet for nordmenn i forbindelse med oppussing/innredning av deres fritidsboliger i utlandet. Skattedirektoratet kom til at det ikke pliktes beregnet avgift når tjenestene utføres i utlandet. For øvrig skal tjenestene avgiftsberegnes.

Innsenders fremstilling av faktum og jus På bakgrunn av de opplysninger som er gitt i anmodningen og senere korrespondanse, legges det til grunn at Foretaket er registrert i avgiftsmanntallet for byggeteknisk konsulentvirksomhet. Foretaket vurderer å starte konsulentvirksomhet i forbindelse med oppussing/innredning av fritidsboliger i Frankrike som tilhører kunder bosatt i Norge. Tjenestene opplyses å kunne bestå i alt fra formidling av håndverkere til bistand ved innkjøp av innbo. Det presiseres at det kun er konsulentbistand som ytes. Alle håndverktjenester og vareleveranser skjer direkte fra de ulike leverandører til foretakets oppdragsgivere og er foretaket uvedkommende. Foretakets innehaver vil normalt befinne seg i Frankrike når konsulenttjenestene leveres, men noe vil kunne skje via fjernlevering fra foretakets forretningssted her i landet. Foretaket kar ikke hatt kontakt med franske avgiftsmyndigheter med sikte på å avklare dets avgiftsrettslige status i Frankrike. Innsender er av den oppfatning at konsulentbistand av denne art er en tjeneste som utføres i utlandet og/eller er helt ut til bruk i utlandet. Med henvisning til merverdiavgiftsloven § 16 og forskrift av 23. februar 1970 nr. 1 vedrørende omsetning av varer og tjenester til bruk i utlandet, på Svalbard eller Jan Mayen (nr. 24) § 8 første og annet ledd anser innsender at tjenestene ikke er gjenstand for norsk merverdiavgiftsberegning. Skattedirektoratet anmodes om å ta stilling til spørsmålet om foretaket skal beregne avgift av vederlaget for konsulenttjenestene. Skattedirektoratets vurderinger Etter merverdiavgiftsloven § 16 første ledd nr. 1 bokstav a skal det ikke betales avgift av omsetning av tjenester til utlandet. Nærmere regler om avgrensing, utfylling og gjennomføring av fritaket er fastsatt i forskrift av 23. februar 1970 nr. 1 vedrørende omsetning av varer og tjenester til bruk i utlandet, på Svalbard eller Jan Mayen (nr.24) § 8 og forskrift av 31. juli 1970 nr. 9825 om legitimasjonsregler for omsetning av varer og tjenester til bruk i utlandet mv (nr.35) pkt 4. Med unntak av fjernleverbare tjenester som leveres til utenlandske næringsdrivende, er det et grunnleggende krav for avgiftsfritak at den leverte tjenesten er helt ut til bruk i utlandet, jf. forskrift nr. 24 § 8 første ledd. Etter § 8 annet ledd er det dessuten et vilkår at tjenesten enten utføres i utlandet eller utføres her i landet for oppdragsgiver bosatt i utlandet. Foretaket omsetter en rekke ulike tjenester, men det dreier seg etter det vi forstår, først og fremst om formidlingstjenester, nærmere bestemt formidling av tjenester og varer fra franske næringsdrivende (håndverkere og selgere av interiørartikler). Det legges til grunn at dette i hovedsak er tjenester som kan fjernleveres. Med fjernlevering menes tilfeller hvor utførelsen eller leveringen av tjenesten etter tjenestens art ikke eller vanskelig kan knyttes til et bestemt fysisk sted. Det vises til forskrift 15. juni 2001 nr. 684 om merverdiavgift ved kjøp av tjenester fra utlandet, Svalbard eller Jan Mayen § 1 første ledd i.f. Fjernleverbare tjenester til andre enn næringsdrivende og offentlig virksomhet reguleres imidlertid av forskrift nr. 24 § 8 første og annet ledd. Skattedirektoratet legger til grunn at langt de fleste av foretakets tjenester vedrørende arbeider knyttet til oppdragsgivernes fritidsboliger i Frankrike, må anses å være helt ut til bruk i utlandet i relasjon til forskrift nr. 24 § 8 første ledd. Dette vil likevel åpenbart kunne stille seg annerledes for fjernleverbare tjenester som utføres her i landet, men siden foretakets oppdragstakere er bosatt her i landet, er det ikke nødvendig å ta stilling til spørsmålet. Fritaket for omsetning av tjenester til utlandet gjelder uansett ikke tjenester utført her i landet for oppdragsgivere bosatt her i landet. Skattedirektoratet legger således til grunn at spørsmålet om avgiftsplikt eller ikke, i dette tilfellet vil avhenge av om tjenesten ytes henholdsvis i Norge eller i Frankrike. Det er et vilkår for avgiftsfritak for tjenester som utføres i Frankrike, at det i salgsdokumentasjonen opplyses når og hvor tjenesten er utført, jf. forskrift nr. 35 pkt 4 første ledd første punktum. Konklusjon Foretaket skal ikke beregne avgift av de skisserte tjenester når de utføres i utlandet. For øvrig pliktes tjenestene avgiftsberegnet.